作者:葛立方
標題:多麗
內容:破波光如鏡，三翼輕舟。對雨餘、重巖疊嶂，何妨影墮清流。望芙蕖、渺然如海，張雲錦、掩映汀洲。出水奇姿，凌波豔態，眼看□葉弄新秋。恍疑是、金沙池內，玉井認峰頭。花深處，田田葉底，魚戲龜遊。正微涼、西風初度，一彎斜月如鉤。想天津、鵲橋將駕，看寶奩、蛛網初抽。曬腹何勘，穿針無緒，不如溪上少淹留。競笑語、追尋惟有，沈醉可忘憂。憑清唱，一聲檀板，驚起沙鷗。